夏日獨居
作者：王安國
朝代：宋

paragraphs: 晰晰池沼鯈，綠萍隨下上。
黳黳堂廡燕，白晝容俛仰。
顧我亦晏如，環廬花藥長。
無材助太平，得地幸閒曠。
稍涉千古書，日覺神明王。
乘閒盼物情，自適忘外奬。
涵濡覆載仁，誰廢魚麗唱。
黄塵洮隴戍，黑霧荆衡饟。
奔波喝道邊，畢命營邊障。
吾此獨何爲，飛潜樂能饗。
何時聞解嚴，慰彼西南望。
當使少陵翁，得見廉頗將。